TSIR EBIASA
Ebɛn Botae na Nyankopɔn Wɔ ma Nyimpa?
1. Ebɛn botae na Nyankopɔn dze bɔɔ nyimpa?
NYANKOPƆN wɔ botae a ɔdɔ wɔ mu ma nyimpa. Ɔbɔɔ ɔbarimba nye ɔbaa a wodzi kan no, Adam na Eve, dɛ wɔntsena ture fɛfɛɛfɛw bi mu. Botae a ɔdze bɔɔ hɔn nye dɛ, wɔbɔwo mba, na wɔaayɛ asaase mu no nyina paradise na wɔaahwɛ mbowa no do.—Genesis 1:28; 2:8, 9, 15; hwɛ Nsɛm bi a Wɔakyerɛ Mu 6.
2. (a) Yesi dɛn hu dɛ Nyankopɔn bɛyɛ dza ɔabɔ ne tsir mu pɔw dɛ ɔbɛyɛ no? (b) Ebɛn nyimpa na Nyankopɔn pɛ dɛ wɔtsena asaase do, na ber tsentsen ahen na ɔpɛ dɛ wɔtsena do?
2 Aso egye dzi dɛ dabi dabi yɛbɛtsena paradise? Jehovah kã kyerɛ hɛn dɛ: “Makasa, mebɛma aba mu so; mabɔ tsirmpɔw, mebɛyɛ so.” (Isaiah 46:9-11; 55:11) Nyew, ɔbɛyɛ dza ɔabɔ ne tsir mu pɔw dɛ ɔbɛyɛ no, na biribiara nnkotum esiw no kwan. Jehovah akã dɛ ɔwɔ botae ntsi a ɔbɔɔ asaase. “Ɔammbɔ no pan.” (Isaiah 45:18) Ɔpɛ dɛ nyimpa tsena asaase do na wɔyɛ do mã. Ebɛn nyimpa na Nyankopɔn pɛ dɛ wɔtsena asaase do, na ber tsentsen ahen na ɔpɛ dɛ wɔtsena do? Bible no yi ano dɛ: “Atseneneefo benya asaase no edzi, na wɔaatsena mu daa.”—Ndwom 37:29; Nyikyerɛ 21:3, 4.
3. Osiandɛ nyimpa yaryar na wowuwu ntsi, ebɛn asɛm na ibia ibebisa?
3 Naaso ndɛ, nyimpa yaryar na wowuwu. Wɔ mbea ahorow pii no, nyimpa dzi akõ kunkum hɔnho. Ɔyɛ nokwar dɛ, iyi nnyɛ botae a Nyankopɔn dze bɔɔ nyimpa. Ebɛn asɛm sii, na ebɛnadze ntsi na botae a Nyankopɔn dze bɔɔ nyimpa no mbaa mu? Bible no nkotsee na obotum akyerɛkyerɛ mu.
ƆBƆFO BI A ƆBƐYƐƐ NYANKOPƆN NE TAMFO
4, 5. (a) Woana na ɔnam abowatsena do kasaa kyerɛɛ Eve wɔ Eden ture no mu? (b) Obesi dɛn na obi a ɔyɛ nokwafo botum abɛyɛ ewi?
4 Bible no kã kyerɛ hɛn dɛ, Nyankopɔn wɔ tamfo bi “a wɔfrɛ no Abɔnsam nye Satan.” Satan nam abowatsena do kasaa kyerɛɛ Eve wɔ Eden ture no mu. (Nyikyerɛ 12:9; Genesis 3:1) Ɔmaa ɔyɛɛ dɛ gyama abowatsena no na ɔrekasa.—Hwɛ Nsɛm bi a Wɔakyerɛ Mu 7.
5 Ntsi, Nyankopɔn na ɔbɔɔ Satan Abɔnsam? Dabida! Ɔbɔfo bi a nna ɔwɔ sor na ɔdaan noho Abɔnsam. Ber a Nyankopɔn siesiee asaase maa Adam na Eve no, nna ɔwɔ hɔ. (Job 38:4, 7) Osii dɛn baa no dɛm? Susu ho hwɛ o, obesi dɛn na obi a ɔyɛ nokwafo botum abɛyɛ ewi? Wɔwoo no no nna ɔnnyɛ ewi. Naaso, ber a ɔkɔ do nya adze a ɔnnyɛ nedze ho akɔndɔ na ɔkɔ do dwendwen ho no, akɔndɔ bɔn a oenya no mu bɛyɛ dzen. Na sɛ onya hokwan pɛr, nna oewia adze no. Ɔadan noho ewi ara nye no.—Kenkan James 1:13-15; hwɛ Nsɛm bi a Wɔakyerɛ Mu 8.
6. Osii dɛn na ɔbɔfo bi bɛyɛɛ Nyankopɔn ne tamfo?
6 Iyi nye dza ɔtoo dɛm ɔbɔfo no. Jehovah bɔɔ Adam na Eve wiei no, ɔkãa kyerɛɛ hɔn dɛ wɔnwo mba na “wɔnhyɛ asaase mã.” (Genesis 1:27, 28) Ibia dɛm ɔbɔfo no nyaa adwen bi dɛ, ‘Me yamu a nkyɛ dɛm nkorɔfo yi nyina bɛba abɔsom emi mbom sen dɛ wɔbɔsom Jehovah!’ Mpɛn dodow a ɔkɔr do dween dɛm asɛm yi ho no, mpɛn dodow no ara na onyaa dza ɔyɛ Jehovah dze ho akɔndɔ. Dɛm ɔbɔfo yi pɛɛ dɛ nyimpa som no. Ntsi odzii ator kyerɛɛ Eve na ɔdaadaa no. (Kenkan Genesis 3:1-5.) Dɛm a ɔyɛɛ no maa ɔbɛyɛɛ Satan Abɔnsam, Nyankopɔn ne tamfo.
7. (a) Ebɛnadze ntsi na Adam na Eve wuwui? (b) Ebɛnadze ntsi na yenyinyin na yewuwu?
7 Adam na Eve annyɛ setsie amma Nyankopɔn na wodzii eduaba no. (Genesis 2:17; 3:6) Wɔyɛɛ bɔn tsiaa Jehovah na ber kɔr do no, wowuwui dɛ mbrɛ nna Jehovah akã dɛ ɔbɔto hɔn no. (Genesis 3:17-19) Osiandɛ Adam na Eve hɔn mba no yɛ ndzebɔnyɛfo ntsi, hɔn so wowuwui. (Kenkan Romefo 5:12.) Mbrɛ ɔbɛyɛ a yɛbɛtse siantsir a nna Adam na Eve hɔn mba no so yɛ ndzebɔnyɛfo no ase no, ma yensusu nhwɛdo yi ho. Kaamaa fa no dɛ erotõ paanoo wɔ kyɛnse bi a no ho amoa mu. Dɛ mbrɛ kyɛnse no ho amoa no, dɛmara na paanoo a ebɔtõ wɔ mu no bɛyɛ. Adam bɛyɛɛ ɔdzebɔnyɛnyi ber a ɔyɛɛ Nyankopɔn do asoɔdzen no. Osiandɛ yɛyɛ Adam ne mba ntsi, hɛn nyina yɛ ndzebɔnyɛfo anaa yɛtse dɛ paanoo a wɔatõ wɔ kyɛnse a no ho “amoa” mu. Osiandɛ hɛn nyina yɛ ndzebɔnyɛfo ntsi na yenyinyin na yewuwu no.—Romefo 3:23; hwɛ Nsɛm bi a Wɔakyerɛ Mu 9.
8, 9. (a) Nna ebɛnadze na Satan pɛ dɛ Adam na Eve gye dzi? (b) Ebɛnadze ntsi na Jehovah ennku etuatsewfo no amonmu hɔ ara?
8 Satan hyɛɛ ase tseew etũa tsiaa Jehovah ber a ɔdaadaa Adam na Eve ma wɔyɛɛ Nyankopɔn do asoɔdzen no. Nna ɔpɛ dɛ Adam na Eve gye dzi dɛ Jehovah yɛ ɔtorfo, no tumdzi muo na ɔmmpɛ hɔn eyiedzi. Dza nna Satan rekã nye dɛ, nyimpa nnhia Nyankopɔn ma ɔaakyerɛ hɔn dza wɔnyɛ. Afei so, ɔsɛ dɛ Adam na Eve si dza ɔyɛ papa nye dza ɔyɛ bɔn ho gyinae ma hɔnho. Ntsi, ebɛnadze na Jehovah bɛyɛ wɔ asɛm yi ho? Nkyɛ obotum eku etuatsewfo no na oeesiw etuatsew no ano. Naaso, ana iyi bɛma ada edzi dɛ Satan yɛ ɔtorfo? Oho, ɔnnkɛma ada edzi dɛ Satan yɛ ɔtorfo.
9 Dɛm ntsi, Jehovah ennku etuatsewfo no amonmu hɔ ara. Mbom no, ɔmaa nyimpa ber dɛ wɔmfa ndzi hɔnho do tum. Nna iyi bɛma ada edzi pefee dɛ Satan yɛ ɔtorfo na Jehovah mbom na onyim dza oye ma nyimpa. Yebosũa iyi ho adze pii wɔ Tsir 11 no mu. Naaso, edwen gyinae a Adam na Eve sii no ho dɛn? Aso nna oye ma hɔn dɛ wɔbɛgye Satan edzi na wɔaayɛ Nyankopɔn do asoɔdzen? Dza nna Adam na Eve wɔ nyina no, Jehovah na ɔdze maa hɔn. Ɔmaa hɔn nkwa a odzi mu, bea a ɔyɛ fɛw dɛ wɔntsena nye edwuma a ɔma hɔn akomatɔyamu. Naaso, nna Satan nnyɛɛ hwee mmaa hɔn da. Sɛ ewɔ hɔ bi a, nkyɛ ebɛnadze na ebɛyɛ?
10. Ebɛn gyinae na ohia dɛ hɛn mu biara si?
10 Ndɛ, hɛn mu biara wɔ gyinae a ɔsɛ dɛ osi a ɔtse dɛ Adam na Eve dze no ara, na hɛn nkwa gyina dɛm gyinaesi no do. Yebotum apaw dɛ yɛbɛyɛ setsie ama Jehovah dɛ hɛn Tumdzifo na yaaboa ma ɔaada edzi dɛ, Satan yɛ ɔtorfo. Anaa yebotum apaw Satan dɛ hɛn tumdzifo. (Ndwom 73:28; kenkan Mbɛbusɛm 27:11.) Nyimpa kakraabi na wɔwɔ wiadze yi mu a wɔyɛ setsie ma Nyankopɔn. Nokwar mu no, nnyɛ ɔno na odzi wiadze yi do tum. Na sɛ ɔnnyɛ Nyankopɔn na odzi wiadze yi do tum a, nna ɔnodze woana a?
WOANA NA ODZI WIADZE YI DO TUM?
11, 12. (a) Ebɛnadze na wiadze ahenman a Satan pɛɛ dɛ ɔdze ma Jesus no ma yehu? (b) Ebɛn kyerɛwnsɛm na ɔma yehu dɛ, Satan na odzi wiadze yi do tum?
11 Jesus nyim nyia odzi wiadze yi do tum ankasa. Da kor bi, Satan kyerɛɛ no “wiadze ahenman nyina nye no mu enyimnyam.” Afei, Satan bɔɔ Jesus anohoba dɛ: “Yinom nyina na medze mebɛma wo, sɛ ebɔkotow asɔr me a.” (Matthew 4:8, 9; Luke 4:5, 6) Bisa woho dɛ, ‘Sɛ ahenman yi nyina nnyɛ Satan dze a, nkyɛ obotum akã dɛ ɔdze bɛma Jesus anaa?’ Oho. Iyi kyerɛ dɛ, wiadze yi mu ahenman nyina yɛ Satan dze a.
12 Ibia ibebisa woho dɛ: ‘Ɔyɛ dɛn yɛ na Satan dzi wiadze yi do tum? Aso Jehovah nnyɛ adze nyina do Tumfo a ɔbɔɔ wiadze nye no mu ndzɛmba nyina?’ (Nyikyerɛ 4:11) Ɔyɛ nokwar dɛ ɔyɛ adze nyina do Tumfo dze, naaso Jesus frɛɛ Satan dɛ, “wiadze yi hen.” (John 12:31; 14:30; 16:11) Ɔsomafo Paul frɛɛ Satan Abɔnsam dɛ, “wiadze yi nyame.” (2 Corinthfo 4:3, 4) Afei so, ɔsomafo John kyerɛɛw dɛ, “wiadze nyina da ɔbɔn no mu.”—1 John 5:19.
WOBESI DƐN EYI SATAN WIADZE YI EFI HƆ?
13. Ebɛnadze ntsi na yehia wiadze fofor?
13 Yɛ ara na wiadze yi mu reyɛ hu. Yehu dɛ akodzi, nkontompɔ, ndabraba, na emumuyɛ etwa hɛn ho ehyia. Ɔmmfa ho mbɔdzen biara a nyimpa bɔ no, worunntum nndzi dɛm haw ahorow yi nyina ho dwuma. Naaso ɔnnkɛkyɛr, Nyankopɔn nam no kõ a wɔato dzin Har-Magedon no do beyi dɛm wiadze bɔn yi efi hɔ, na ɔdze wiadze fofor a tsenenee tse mu abɛhyɛ ananmu.—Nyikyerɛ 16:14-16; hwɛ Nsɛm bi a Wɔakyerɛ Mu 10.
14. Woana na Nyankopɔn apaw no dɛ N’Ahendzi no do Hen? Ebɛn asɛm na ɔfa Jesus ho a Bible no kãe too hɔ?
14 Jehovah apaw Jesus Christ dɛ No sor Ahendzi no do Hen. Bible no kãe too hɔ mfrenhyia mpempem pii a etwa mu dɛ, Jesus bedzi tum dɛ “Asomdwee Hen” na n’ahendzi nnkodu ewiei ara da. (Isaiah 9:6, 7) Jesus kyerɛɛ n’ekyidzifo dɛ wɔmbɔ ahendzi yi ho mpaa ber a ɔkãa dɛ: “W’ahendzi mbra, wɔnyɛ wo pɛ wɔ asaase do dɛ ɔsor.” (Matthew 6:10) Yebosũa mbrɛ Nyankopɔn n’Ahendzi no bɛba abɛhyɛ wiadze ahendzi ahorow no ananmu no ho adze wɔ Tsir 8 no mu. (Kenkan Daniel 2:44.) Iyi ekyir no, Nyankopɔn n’Ahendzi no bɛma asaase adan paradise.—Hwɛ Nsɛm bi a Wɔakyerɛ Mu 11.
WIADZE FOFOR BI ABƐN!
15. Ebɛnadze na “asaase fofor” no gyina hɔ ma?
15 Bible no bɔ anohoba dɛ: “Hɛn enyi da sor fofor nye asaase fofor a tsenenee tse mu kwan.” (2 Peter 3:13; Isaiah 65:17) Sɛ Bible no kã “asaase” ho asɛm a, ɔtɔfabi a, ɔyɛ nyimpa a wɔtse asaase do ho asɛm na ɔrekã. (Genesis 11:1) Ntsi, “asaase fofor” a tsenenee tse mu no gyina hɔ ma nyimpa nyina a wɔyɛ setsie ma Nyankopɔn na wonya no hɔ nhyira no.
16. Ebɛn akyɛdze a ɔyɛ enyigye na Nyankopɔn dze bɛma hɔn a wɔbɛtsena no wiadze fofor no mu no? Ebɛnadze na ɔsɛ dɛ yɛyɛ na yeenya dɛm akyɛdze yi?
16 Jesus bɔɔ anohoba dɛ, hɔn a wɔbɛtsena Nyankopɔn no wiadze fofor no mu no benya “onnyiewiei nkwa” dɛ akyɛdze. (Mark 10:30) Ebɛnadze na ɔsɛ dɛ yɛyɛ na yeenya dɛm akyɛdze yi? Yɛserɛ dɛ kenkan John 3:16 nye 17:3, na ibenya dɛm asɛmbisa yi ho mbuae wɔ hɔ. Afei, ma yɛnhwɛ dza Bible no kã fa mbrɛ asetsena bɛyɛ wɔ Paradise wɔ asaase do no ho.
17, 18. Yesi dɛn hu dɛ, yebenya asomdwee wɔ asaase nyina do na yaatsena ase dwudwoodwo?
17 Emumuyɛ, akodzi, ewudzi, nye emimdzi befi hɔ. Wobeyi emumuyɛfo nyina efi asaase do. (Ndwom 37:10, 11) Nyankopɔn bɛma ‘akodzi abɔ adze ekodu asaase ano.’ (Ndwom 46:9; Isaiah 2:4) Nyimpa a wɔdɔ Nyankopɔn na wɔyɛ setsie ma no no na wɔbɛhyɛ asaase do mã. Asomdwee bɛtsena hɔ daa.—Ndwom 72:7.
18 Jehovah no nkorɔfo bɛtsena ase dwudwoodwo. Bible mber mu no, ber a Israelfo no yɛɛ setsie maa Nyankopɔn no, wɔtsenaa ase dwudwoodwo osiandɛ ɔbɔɔ hɔn ho ban. (Leviticus 25:18, 19) Wɔ Paradise no, adze biara anaa obiara rinnyi hɛn hu. Yɛbɛtsena ase dwudwoodwo ber nyina!—Kenkan Isaiah 32:18; Micah 4:4.
19. Ebɛnadze ntsi na yebotum agye edzi dɛ, edziban bobu do wɔ Nyankopɔn no wiadze fofor no mu?
19 Edziban bobu do. “Wɔmma eburow, [anaa edziban], piigyan mbra mbepɔw etsifi asaase no do.” (Ndwom 72:16) Jehovah, “hɛnankasa hɛn Nyankopɔn no, obehyira hɛn,” na “asaase ama no ndɔbaa.”—Ndwom 67:6.
20. Yesi dɛn hu dɛ asaase bɛdan paradise?
20 Asaase mu no nyina bɛdan paradise. Nyimpa benya adan na nture a ɔyɛ fɛw. (Kenkan Isaiah 65:21-24; Nyikyerɛ 11:18.) Asaase mu no nyina bɛyɛ fɛw tse dɛ Eden ture no. Dza yehia biara no, Jehovah dze bɛma hɛn ber nyina. Bible no kã no ho asɛm dɛ: “Ɔwo ibue wo nsamu, na ema atseasefo nyinara nya hɔn akɔndɔdze mee.”—Ndwom 145:16.
21. Yesi dɛn hu dɛ asomdwee bɛtsena nyimpa na mbowa ntamu?
21 Asomdwee bɛtsena nyimpa na mbowa ntamu. Mbowa nnkepira nyimpa bio. Mbofraba mpo nnkosuro dɛ wɔbɛbɛn mbowa a ndɛ wɔyɛ abɔyafo na hɔn ho yɛ hu no.—Kenkan Isaiah 11:6-9; 65:25.
22. Ebɛnadze na Jesus bɛyɛ ama hɔn a wɔyar no?
22 Obiara nnkɛyar bio. Ber a nna Jesus wɔ asaase do no, ɔsaa nyimpa pii yarba. (Matthew 9:35; Mark 1:40-42; John 5:5-9) Naaso, dɛ Nyankopɔn n’Ahendzi no do hen no, Jesus bɛsa nyimpa nyina yarba. Obiara nnkɛse dɛ: “Meyar.”—Isaiah 33:24; 35:5, 6.
23. Ebɛnadze na Nyankopɔn bɛyɛ ama hɔn a woewuwu no?
23 Ewufo bɛsan atsena ase bio. Nyankopɔn abɔ anohoba dɛ, obenyan nyimpa ɔpepem pii a woewuwu no. “Owusoɛr bi bɛba a hɔn a wɔtsen nye hɔn a wɔnntsen so bɔsoɛr.”—Kenkan John 5:28, 29; Ndwuma 24:15.
24. Etse nkã dɛn wɔ Paradise a ibenya atsena no ho?
24 Hɛn nyina wɔ gyinae bi a ɔsɛ dɛ yesi. Yebotum apaw dɛ yebosũa Jehovah ho adze na yaasom no, anaa yebotum ayɛ dza yɛpɛ biara. Sɛ yɛpaw dɛ yɛbɔsom Jehovah a, yebotum enya daakye asetsena a ɔyɛ enyigye. Ber a ɔbarimba bi serɛɛ Jesus dɛ ɔnkaa no wɔ ɔno ɔbarimba no wu ekyir no, Jesus bɔɔ no anohoba dɛ: “Ebɛka mo ho wɔ Paradise hɔ.” (Luke 23:43) Hom mma yensũa Jesus Christ ho adze pii. Bio so, ma yensũa mbrɛ ɔbɛma Nyankopɔn n’anohoba ahorow a ɔyɛ enyigye aba mu no ho nsɛm pii.
hau_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn ewe_Latn twi_Latn twi_Latn twi_Latn twi_Latn twi_Latn twi_Latn ewe_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn twi_Latn